แกรนด์เซ็นทรัลเทอร์มินัล

แกรนด์เซ็นทรัลเทอร์มินัล (อังกฤษ: Grand Central Terminal; ย่อ: GCT; หรือเรียกสั้น ๆ ว่า สถานีแกรนด์เซ็นทรัล หรือ แกรนด์เซ็นทรัล) เป็นสถานีปลายทางรถไฟชานเมือง ตั้งอยู่บริเวณถนนสายที่ 42 ตัดกับพาร์กแอเวนู ในย่านมิดทาวน์แมนแฮตตัน นครนิวยอร์ก แกรนด์เซ็นทรัลเป็นสถานีปลายทางทิศใต้ของสายฮาร์เล็ม สายฮัดสัน และสายนิวเฮเวนของทางรถไฟเมโทร-นอร์ท ทำหน้าที่ขนส่งผู้โดยสารในพื้นที่ตอนเหนือของเขตมหานครนิวยอร์ก นอกจากนี้ยังให้บริการรถไฟสายลองไอแลนด์ผ่านสถานีแกรนด์เซ็นทรัลแมดิสัน ซึ่งเป็นส่วนต่อขยายพื้นที่ 16 เอเคอร์ (6.5 เฮกตาร์) บริเวณใต้ทางรถไฟเมโทร-นอร์ท ก่อสร้างระหว่าง ค.ศ. 2007 ถึง 2023 สถานีปลายทางแห่งนี้ยังเชื่อมต่อกับรถไฟใต้ดินนครนิวยอร์กที่สถานีแกรนด์เซ็นทรัล–ถนนสายที่ 42 สถานีแห่งนี้มีความหนาแน่นของผู้โดยสารมากที่สุดเป็นอันดับสามในทวีปอเมริกาเหนือ รองจากสถานีเพนน์นิวยอร์กและสถานีโทรอนโตยูเนียน สถาปัตยกรรมและการตกแต่งภายในอันเป็นเอกลักษณ์ของอาคารสถานีแกรนด์เซ็นทรัลเทอร์มินัลส่งผลให้สถานที่แห่งนี้ได้รับการขึ้นทะเบียนเป็นสถานที่สำคัญหลายรายการ รวมถึงการเป็นสิ่งสำคัญทางประวัติศาสตร์แห่งชาติ การออกแบบสถาปัตยกรรมโบซาร์มีการผสมผสานงานศิลปะจำนวนมาก แกรนด์เซ็นทรัลเทอร์มินัลติดอันดับหนึ่งในสิบสถานที่ท่องเที่ยวที่มีผู้เข้าชมมากที่สุดในโลก ด้วยจำนวนผู้เข้าชม 21.6 ล้านคนใน ค.ศ. 2018 ไม่นับรวมผู้โดยสารรถไฟและรถไฟใต้ดิน โถงผู้โดยสารหลักของสถานีมักใช้เป็นจุดนัดพบและปรากฏในภาพยนตร์และรายการโทรทัศน์บ่อยครั้ง ภายในสถานีประกอบด้วยร้านค้าและร้านอาหารหลากหลายประเภท รวมถึงร้านอาหารและบาร์ระดับหรู ศูนย์อาหาร และตลาดขายของชำ อาคารแห่งนี้ยังเป็นที่รู้จักจากห้องสมุด หอจัดกิจกรรม สโมสรเทนนิส ศูนย์ควบคุม สำนักงานการรถไฟ และสถานีไฟฟ้าใต้ดินชั้นล่างสุด ทางรถไฟนิวยอร์กเซ็นทรัลสร้างและตั้งชื่อแกรนด์เซ็นทรัลเทอร์มินัลเพื่อรองรับทางรถไฟนิวยอร์ก นิวเฮเวน และฮาร์ตฟอร์ด รวมถึงบริษัทผู้รับช่วงต่อของนิวยอร์กเซ็นทรัลในเวลาต่อมา สถานีปลายทางเปิดใช้งานใน ค.ศ. 1913 โดยก่อสร้างบนพื้นที่เดิมของสถานีก่อนหน้าสองแห่งที่ใช้ชื่อคล้ายกัน ซึ่งสถานีแรกสร้างขึ้นเมื่อ ค.ศ. 1871 แกรนด์เซ็นทรัลเทอร์มินัลให้บริการรถไฟระหว่างเมืองจนถึง ค.ศ. 1991 ก่อนที่แอ็มแทร็กจะรวมการดำเนินงานในนิวยอร์กเข้าด้วยกันที่สถานีเพนน์ซึ่งอยู่ใกล้เคียง แกรนด์เซ็นทรัลมีพื้นที่ครอบคลุม 48 เอเคอร์ (19 เฮกตาร์) และมี 44 ชานชาลา ซึ่งมากกว่าสถานีรถไฟแห่งใด ๆ ในโลก ชานชาลาทั้งหมดอยู่ใต้ดิน รองรับทางรถไฟ 30 ทางในชั้นบนและ 26 ทางในชั้นล่าง รวมมีทางรถไฟทั้งหมด 67 ทาง ซึ่งนับรวมย่านสถานีและทางหลีก โดยมีทางรถไฟ 41 ทางที่ใช้งานสำหรับบริการผู้โดยสาร ส่วนทางรถไฟที่เหลืออีก 24 ทางใช้สำหรับจอดเก็บขบวนรถไฟ ดูเพิ่ม รายชื่อสถานีรถไฟที่พลุกพล่านที่สุดในทวีปอเมริกาเหนือ รายชื่อสิ่งสำคัญทางประวัติศาสตร์แห่งชาติในนครนิวยอร์ก อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ แกรนด์เซ็นทรัลเทอร์มินัล เว็บไซต์ทางการ